
Sažetak: 

U radu su analizirane narodne poslovice iz hrvatske narodne književnosti. Riječ je o 31 poslovici. Cilj je ovoga rada na 
temelju odabranog korpusa poslovica izdvojiti dominantne motive kao što su: odnos unutar obitelji, odnos majke 
prema djetetu, statusni položaj i materijalno dobro, odnos prema prijateljstvu i si. Svrha je ovoga rada je ukazati na 
savjetodavni potencijal odabranih poslovica s pedagoškog aspekta. 


Klj'učne riječi: narodne poslovice, pedagoški aspekt, savjetodavni potencijal 


Uvod 

Poslovica, kao sažeta i poučna izreka pripada dijelu usmene književne tradicije. Ona je 
najminijaturnije književno djelo (Dragić, 2007). Formirana je u obliku tvrdnje ili upute te 
izražava na prvi pogled skrivene osobitosti ili zakonitosti životnih pojava, ljudskih ili prirodnih 
zakona, ili pak ponašanja (Solar, 1979). Nastala je kao produkt čovjekovog iskustva u svim 
životnim situacijama. To svoje iskustvo čovjek je dijelio s budućim naraštajima s intencijom 
poučavanja na temelju stečenog znanja. Kroz poslovice možemo promatrati kulturu jednog 
naroda, te pratiti povijesni tijek razvoja društvenih pitanja, kao što su odnosi u obitelji, odnos 
u braku, prijateljski odnosi, preljub, vjerovanja i si. Svaka poslovica sa sobom nosi i savjetodavni 
potencijal koji ima za cilj pružiti nekome savjet kroz ono što je već doživljeno, a sažeto je u taj 
jednostavan govorni oblik. Tako da taj jednostavni govorni oblik, koji je utemeljen na pojedi¬ 
načnom iskustvu, a uvriježen u narodu, sadrži određenu pouku s mogućnošću široke primjene. 
Prenošenje iskustva usmenom predajom, odnosno poslovicama, ima savjetodavni potencijal 
koji nastoji sugerirati, savjetovati i pomoći nekome u situacijama koje su već doživljene. 

Kako bi se u ovom radu ukazalo na savjetodavni potencijal u poslovicama, poslovice su 
raščlanjene na dominantne motive. Zatim, poslovice su analizirane s pedagoškog aspekta, pri 
čemu se izdvajaju stereotipna mišljenja, tradicionalne vrijednosti, odnosi u obitelji, (nepovje¬ 
renje prema ženi, karakterne osobine ljudi i si. Analizirana građa većim je dijelom prikupljena 
iz najopsežnije hrvatske zbirke poslovica „Kad ti kuća gori, a ti se ogrij: Zbirka poslovica Bartula 
Matijace". 


Povijesna dimenzija narodnih poslovica 

Svjedočanstva o upotrebi poslovica nalaze se još u staroegipatskoj književnosti. Kod 
Ptahotepa, poslovice su zapisane u „Poukama mudrosti" (oko 2400. prije n.e.) u obliku stiha: 

„umijeću nisu postavljene međe", „nema znalca što seže do punog savršenstva". U babilonsko- 
asirskoj književnosti u epu „Gilgameš" oko 1700. prije n.e. nalazi se poslovica: „Sve što imađah, 
ponesoh sa sobom". U hebrejskoj književnosti, kod Salomona, nalazi se preko 600 mudrih izre¬ 
ka među kojima su: „Mudar sin veseli oca, a lud je sin žalost majci svojoj", „Prijatelj ljubi u svako 
vrijeme, a u nevolji i bratom postaje". Smatra se da su i hrvatske poslovice većim dijelom iz 
Biblije. U Hrvatskoj se prvim sakupljačem i zapisivačem poslovica smatra Benedikt Kotruljević 1 
(Benko Kotruljić). Odmah nakon njega, podaci govore i o sljedećim piscima koji su se bavili 
očuvanjem ove kulturne baštine: Juraj Šižgorić, Marin Držić, Šiško Menčetić, Ivan Gundulić, 
Pavao Ritter Vitezović i ostali, pa sve do današnjih autoriteta u književnosti, među kojima su 
prof. Josip Kekez, prof. Zdenko Škreb, prof. Stipe Botica i dr. Najopsežnije djelo koje obasiže 
381 stranicu sa 14 926 poslovica jest „Kad ti kuća gori, a ti se ogrij" sakupljača Bartula Matijace, 
koju je uredio prof. Stipe Botica. 


Analiza poslovica 

Motiv odnosa prema ženi 

U ovom je aspektu prikazano šest narodnih poslovica koje su nastale iz međuljudskih 
odnosa unutar obiteljske zajednice (između muža i žene) te odnos s prijateljima. Iz odnosa 
muža i žene može se uočiti nepovjerenje prema ženskom rodu. Te poslovice obilježene su uvri¬ 
ježenim (stereotipnim) mišljenjem o ženskom rodu, kao rodu koji ne može sačuvati tajnu (puno 
pričaju) 2 . Zanimljiva je činjenica kako se osobina pričljivosti odavna pridodaje ženskom rodu te 
ta osobina i danas ima upotrebnu vrijednost. Motiv karakternih osobina žene i odnosa prema 
ženi oprimjeren je u sljedećim poslovicama; 1.) Žena će samo onu tajnu sačuvati koju ne zna. 

2. ) Ženi, zmiji i mački ne treba vjerovati ni kada su mrtve. Navedenim poslovicama može se 
pridodati i sljedeća, koja se može promatrati kao reprezent (nekadašnjih) tradicionalnih obitelji: 

3. ) Lajava žena, često puta bijena. Može se pretpostaviti je da žena bivala „bijena 3 " od strane 
muža, no može se promatrati i u kontekstu međuljudskih odnosa sa svojom okolinom, prijate¬ 
ljicama, susjedama i si. Dakle, „lajavost" žene imalo je za ishod posljedicu „bijenja". Savjeto¬ 
davni potencijal koji proizlazi iz poslovica nalazi se u opoziciji navedenim poslovicama, a to je: 

4. ) Šutnja je zlato. Šutnja je ovdje shvaćena kao način nereagiranja, odnosno prešućivanja 
određenih saznanja. U ovom slučaju šutnju treba shvatiti kao nešto poželjno, ovisno o kontek¬ 
stu. Moguće je shvatiti i šutnju kao način reakcije na nečiju akciju ili vješto skrivanje istine. Iz 
poslovice kao što je: 5.) Ni u moru mjere, ni u ženi vjere, dade se zaključiti kako su nastale s 
određenom količinom iskazivanja nepovjerenja u žensku moralnost, točnije ženi, a pritom se 
najčešće misli na ženu koja je u braku. Može se pretpostaviti da su ove stereotipne (diskrimi¬ 
nacijske u odnosu na ženu) poslovice nastale iskustvenim putem, gdje su se muževi „opekli", a 
njihove žene počinile nevjeru. Poslovica: 6.) Ne daj kobile u najam, niti puštaj ženu na sajam, 
govori o dvjema vrijednostima koje čovjek „posjeduje". Poslovicom se sugerira očuvanje tih 
vrijednosti. Očuvanje sredstva rada (kobile) i obitelji (žene). 


1 (Cotrugli, Kotruljić; Benedetto, Benko), trgovac, diplomat i gospodarski pisac (Dubrovnik, o. 1416 — Aquila ili Na¬ 
pulj, 1469?). Pripadnik dubrovačke građanske obitelji Kotrulj, u vrelima i literaturi zabilježen i u oblicima Cotrugl, 
Cotruglio, Cotrulis, Cotrullo, Cotrulovvich, de Cotrul, de Cotruglis te kao Beno, Benedictus. Više na mrežnoj stranici 
http://www.enciklopedija.hr/natuknica.aspx?ID=33482, posjećeno 16.1.2016. 

2 O tome pričaju li žene više nego muškarci u članku: Govore li žene više od muškaraca ili je to mit? 
http://studentski.hr/zabava/zanimljivosti/govore-li-zene-vise-od-muskaraca-ili-je-to-mit, posjećeno 20.5.2016. 

3 Riječ bijena dolazi od glagola biti, što znači tući, udarati. Više na mrežnoj stranici Hrvatskog jezičnog portala: 
http://hjp.znanje.hr/index.php?show=search_by_id&id=dl9kUA%3D%3D, posjećeno 10.1.2016. 

Motiv udaje 

U ovom aspektu analizirane su dvije poslovice. Prva poslovica izražava tradicionalan 
motiv nekadašnjeg miraza. Miraz (riječ turskog porijekla) podrazumijeva imovinu koju žena 
unosi u bračnu zajednicu. Riječ je o poslovici: 1.) Ko nije kuću gradio i kćer udavao, taj ne zna 
što je trošak. Vjenčani čin predstavlja veliki trošak obitelji, ponajviše s mladenkine strane. 
Zanimljivo je da se ova poslovica danas i ne koristi, a izvor poslovice prema dostupnoj građi jest 
Dalmacija. Uz tu poslovicu ide i sljedeća: 2.) Ko će udat curicu, valja prodat junicu. U narodu 
se htjelo prenijeti kako je veliki financijski izdatak kada se udaje kćer i da je potrebno prodati 
određene vrijednosti. Vrijednosti kojima je čovjek raspolagao jesu goveda. 

Motiv odnosa prema djeci 

Odnos roditelja prema djeci prikazan je dvjema poslovicama. U prvoj poslovici nastoji se 
izreći način funkcioniranja odgoja unutar obitelji. „Tući dijete" represivna je odgojna mjera 
prema kojoj se jedino može dijete „naučiti", odnosno ispravno odgojiti. 1.) Ko nije tučen, nije 
naučen, (misli se na djecu). Često se ta poslovica može čuti i danas, a njezini su prenositelji bake 
i djedovi. Poslovica govori o načinu odgoja koji se danas smatra nepoželjnim. Da su s malom 
djecom manji problemi, a s većom djecom veći, govori poslovica koja se i danas nerijetko čuje: 
2.) Mala djeca, mala briga; velika djeca, velika briga. Rastom i razvitkom djeteta, rastu i 
njegove potrebe. Poslovicom se sugerira da roditelje prilikom odrastanja djeteta čekaju i veće 
brige od onih koje imaju dok su djeca malena. 

Motiv tjelesnog zadovoljstva 

Aspekt odnosa prema tjelesnom zadovoljstvu prikazan je jednom poslovicom. Poslovica 
na pomalo ironičan način iskazuje posljedicu tjelesnog užitka. 1.) Plaća lanjsko veselje (kaže se 
za ženu kada se uz muke prvi put porađa). Riječ je o poslovici koja na ironičan način govori o 
porođajnom bolu kao posljedici tjelesnog užitka. Poslovica se može shvatiti i kao šaljiva, ali ipak 
poučna. Savjetodavni potencijal ove poslovice trebalo bi usmjeriti na mlade te da se upozori na 
moguću posljedicu tjelesnog užitka. 

Motiv majčine ljubavi 

Motiv majčine ljubavi prema djeci prikazan je dvjema poslovicama. U mnogim se kultu¬ 
rama na žene gleda kao jedine važne osobe u prvim mjesecima djetetova života. Riječ je o pred¬ 
rasudi kako je ljubav majke prema djetetu „urođena" (Zloković & Rosić, 2002). Poslovice: 1.) 
Majka na jedna vrata istjera, a na druga primi. 2.) Dobroj materi i pastorci su sinovi, govore 
o dobroti majke prema djetetu koja je vječna. Majka, ideal dobrote svome djetetu, ali i djeci 
kojoj je postala majka premda ih nije rodila. Riječ je o poslovicama koje prenose neizmjernu 
ljubav i milosrdnost koju majka ima prema svome djetetu i načinu odgoja s majčine strane. Što 
god da dijete učini, majka će to svom djetetu i oprostiti. 

Motiv sličnosti roditelja i djece 

Motiv sličnosti roditelja i djece prikazan je dvjema poslovicama. 0 sličnosti roditelja i 
djeteta, kada se želi ukazati na neke vidove ponašanja koji su svojstveni roditelju i djetetu go¬ 
vori poslovica koja ima oprečnu upotrebu: kad se govori u negativnom kontekstu, prilikom uka¬ 
zivanja na mane ili kad se govori o vrlinama i pozitivnim aspektima nečijeg ponašanja. 1.) Iver 
ne pada daleko od klade. Tu pripada i sljedeća poslovica. Najčešće se koristi kada se govori o 
zanatskim zanimanja unutar obitelji. Primjerice, otac postolar - dijete postolar, jedno i drugo 
uživaju dobru reputaciju zbog obavljanja posla, stoga i njihova okolina koristi sljedeću poslovi¬ 
cu. (Premda, može imati i negativističko shvaćanje, prilikom ukazanja na određenu manu.) 
2.) Kakvo drvo, takav klin; kakav otac takav sin. Postoje poslovice koje iskazuju ishode mode- 

Uranja ponašanja svojih roditelja. Potencijal takvih poslovica očituje se u tome da nam govore 
o utjecaju roditeljskog ponašanja na dijete, te ono što roditelj čini, dobro ili loše, činit će i 
njegovo dijete. (Primjer takve poslovice jest: Djeca su ogledalo roditelja.) 

Motiv odnosa prema (ne)prijateljstvu 

Motiv odnos prema prijateljstvu prikazan je u pet poslovica. Promicanje prijateljskih 
veza kao iznimne vrijednosti sažeto je i u usmenoj tradiciji. Prijateljstvo, kao velika vrijednost, 
dočarana je usporedbom prijateljstva s imovinom u sljedećoj poslovici: 1.) Prijatelj je najbolja 
imovina u životu. Da prijateljstvo treba počivati na uzajamno kvalitetnim i poštenim odnosima 
govori poslovica: 2.) Čisti računi - dobri prijatelji (duga ljubav). Riječ je o poslovici koja impli¬ 
cira prijateljski odnos, koji prije svega počiva na uzajamnom poštovanju i povjerenju. Takav 
odnos ostvariv je ako su odnosi „čisti". Uloga takve poslovice jest promicanje ugodnih i kvali¬ 
tetnih odnosa između prijatelja. S obzirom na to da je prijateljski odnos obilježen uzajamnim 
dijeljenjem želja, potreba, problema i si., te da i takav odnos može biti narušen, dokazuje sljede¬ 
ća poslovica: 3.) Sačuvaj me, Bože, od prijatelja, a od neprijatelja sam ću se čuvati. Iz prijatelj¬ 
skih odnosa nastale su i sljedeće poslovice koje govore o mogućem narušenom odnosu neka¬ 
dašnjih prijatelja. Za razliku od navedenih poslovica, ovdje se govori o neprijateljstvu. Značenje 
sljedeće poslovice može se tumačiti na sljedeći način; neprijatelj ostaje neprijatelj i iz takvog 
odnosa nikad ne može nastati prijateljstvo. 4.) U starom neprijatelju nikad prijatelja. U poslo¬ 
vici: 5.) Ko drugome jamu kopa sam u nju upada, riječ je o odnosu u kojemu osoba ima za cilj 
naškoditi drugoj strani, ali stjecajem okolnosti sama biva „kažnjena". Riječ je o vrlo popularnoj 
poslovici, koja nosi moralnu i odgojnu notu, odnosno savjet glasi: ne želi drugome loše. Sljedeća 
poslovica govori o jednom vidu međuljudskih odnosa koji biva narušen. Jedna strana koristi se 
određenim sredstvom, najčešće riječima, kako bi degradirala drugu stranu. Na drugoj strani je 
da odluči hoće li uzvratiti na isti način ili će uzvratiti na blaži način; na način koji nema predikciju 
narušavati daljnji odnos. Stoga, ova poslovica potencira djelovanje, ali na drugačiji način. Riječ 
je o sasvim suprotnoj reakciji, prema početnoj akciji (kontrastan odnos). Tko tebe kamenom ti 
njega kruhom. Valja napomenuti da je danas ova poslovica modificirana te poprima pomalo 
ironične izmjene. Često se u narodu može čuti: Tko tebe kamenom, ti njega sa 2 kamena. 

Motiv statusnog položaja i materijalno dobro 

Motiv statusnog položaja i materijalnog dobra prikazan je u pet poslovica. Savjetodavni 
potencijal u ovih se poslovica izriče putem stilske figure personifikacije i alegorije. Riječ je o 
simbolizmu životinja 4 . Čovjekovu nadmoćnu ulogu predstavlja „jača" životinja od njezina slabi¬ 
jeg neprijatelja. Primjerice, mačka-miš, lav-zec, lija-perad. 1.) Kad nije mačke, misi kolo vode. 
2.) Kad lav umre, i zec na njega udre. 3.) Nema lije gdje peradi nije. Riječ je o poslovicama koje 
imaju potencijal ukazati na odnos nadmoći i ono što podrazumijeva takva uloga u društvu ili i u 
obitelji. Primjerice, Kad nije mačke, miši kolo vode je poslovica kojom se može ukazati na dječje 
nestašluke prilikom izbivanja roditelja ili ponašanje učenika tijekom odsutnosti učitelja u razre¬ 
du, ili ponašanje radnika za vrijeme odsutnosti nadređene osobe. Da u životu treba uživati, 
premda to uživanje bivalo kratkog vijeka, ukazuje sljedeća poslovica: 4.) Bolje je biti jedan dan 
pijetao nego mjesec dana kokoš. Poslovica se može shvatiti i kao kratkotrajno uživanje i/ili kao 
način reagiranja. Znajući da pijetao svojim pjevom najavljuje svitanje, odnosno promjenu (dan 
zamjenjuje noć), tako se i tumačenje poslovice može shvatiti kao „glasna" promjena uobičaje¬ 
nog ponašanja. Sljedeća poslovica govori o razlici materijalnog i duhovnog bogatstva. Bogatstvo 
ne čine samo materijalna dobra, već čovjek može biti bogat i vrlinama. Kod odlike kao što je 
vrlina ne postoji ograničenje. Čovjeka može krasiti mnoštvo vrlina, dok je materijalno dobro 
ograničeno. Stoga, poslovica: 5.) Nitko nije siromašan da se ne bi obogatio nekom vrlinom 


Više o samom simbolizmu životinja u časopisu Vijenac na mrežnoj stranici: 
http://www.matica.hr/vijenac/410/0%20simbolizmu%20%C5%BEivotinja/, posjećeno 8.2.2016. 

može se upotrijebiti kao način za usvajanjem prosocijalnog ponašanja kod učenika. Primjerice, 
naučiti dijeliti, pomagati, surađivati i si. 

Motiv čovjekovih karakternih osobina 

Motiv čovjekovih karakternih osobina prikazanje u šest poslovica. Prva poslovica govori 
o karakternoj osobini pohlepe. Ova se izreka može smatrati opisnicom današnjeg suvremenog 
društva. Može se upotrijebiti i kada se govori o alijenaciji unutar obitelji. Stjecanje materijalnih 
dobara u kojima čovjek gubi granicu te uvijek teži k višemu, tj. većem bogatstvu. 1.) Što ljudi 
imaju više, to više žele. Uspostavljanje partnerskih (ljubavnih) odnosa sa ženom radi stjecanja 
materijalnog dobra, može kao ishod imati vraga, tj. negativan ishod. 2.) Koji uzme ženu rad 
blaga, nameri se na vraga. O zdravlju i nemoći, unatoč (mogućem) materijalnom bogatstvu, 
govori poslovica: 3.) Bolje je zdravom u sirotinji, nego li bogatom u bolesti. Tu valja bolest 
tumačiti kao stanje u kojemu su svi jednaki, i siromašni i bogati. Stoga, bolje biti siromašan, ali 
zdrav, nego bogat, a bolestan. Osobina samopouzdanja vješto je infiltrirana u sljedećoj poslovici 
koja se često čuje i danas, premda u modificiranim oblicima: 4.) Uzdaj se u se i u svoje kljuse. 
Potonja poslovica ima za cilj promicati pozitivnu i ohrabrujuću savjetodavnu poruku s ciljem 
vjerovanja u sebe. Kao promicatelji ohrabrujućih savjeta idu i sljedeće poslovice: 5.) Što jače 
padnete, više ćete odskočiti. Ne uspiješ li od prve, pokušaj još, još, još... Uz navedene poslovi¬ 
ce, valja istaknuti poslovicu koja ima dvostruko značenje, ovisno o tome na koji se način akcen- 
tuira ili grafijski oblikuje. Riječ je o poslovici koja ovisno o zarezu mijenja značenje: 6.) Tko pjeva 
(,) zlo ne misli. Onaj tko pjeva (podrazumijeva veselo raspoloženje) taj ne misli na zlo, ali i 
značenje koje je figurativno oblikovano, onaj tko pjeva zlo, taj ne razmišlja, odnosno ne misli. 


Zaključak 

Na temelju 31 analizirane poslovice može zaključiti kako je čovjek kreirao poslovicu iz 
svih životnih iskustava, bilo da je riječ o odnosu unutar obitelji - odnos muža i žene, odnos 
prema djeci ili odnos prema itd. Svaka je poslovica sažeta, ali njezin se postanak temelji na 
širokom iskustvu i daje mogućnost svevremenske primjene. Valjalo bi usmjeriti pozornost na 
daljnju upotrebu i njegovanje ovog usmenog književnog oblika kako bi se i ubuduće očuvao. 
Ovim radom nastojao se naglasiti savjetodavni potencijal izdvojenih poslovica kroz pedagoški 
aspekt te potaknuti govornike da nastave prenošenje ovih vrijednih usmenih oblika. 

EORIJSKI I PRAKTIČNI PROBLEMI I RASPRAVE 


Advisory Potential of Selected Folk Proverbs from the Collection 
„When this House is Burning and You are Closed"- Bartupi Matijace's Booklet 

Abstract: National narratives from Croatian folk literature have been analyzed, including approximatively 31 
proverbs. The aim of this paper is to outline the dominant motives, such as: relationship within the family, mother-to- 
child relationship, status and material vvellbeing, relationship to friendship, etc. The purpose of this paper is to point 
out the counseling potential of selected proverbs from the pedagogical aspect. 


Key words: folk proverbs, pedagogical aspect, counseling potential 


Beratendes Potential von ausgevvahlten volkstiimlichen Sprichvvdrtern aus der 
Sammlung "Wenn dir das Haus brennt, ervvarm dich" 

- Sprichvvortsammlung von Bartul Matijaca 

Zusammenfassung: In dieser Arbeit wurden die volkstumlichen Sprichvvorter aus der kroatischen Volksliteratur 
analysiert. Es geht um 31 Sprichvvorter. Basierend auf dem gevvahlten Korpus von Sprichvvortern ist das Ziel dieser 
Arbeit die Hervorhebung von dominanten Motiven vvie: Beziehung innerhalb der Familie, Mutter-Kind-Beziehung, 
Status und materielles VVohlbefinden, Beziehung zur Freundschaft, etc. Der Zvveck dieser Arbeit besteht darin, auf das 
beratende Potential ausgevvahlter Sprichvvorter aus padagogischer Sicht hinzuvveisen. 


Schlusselbegriffe: volkstumliche Sprichvvorter, padagogischer Aspekt, beratendes Potential 

